Drie dood ná hulle gif inkryArgieffoto: http://www.jameschesley.com/ ŉ Ma van Noordwes is dood nadat sy drie van haar kinders gif ingegee het voordat sy glo ook self daarvan ingeneem het. Susanna Dantjie, waarnemende provinsiale sekretaris van die ANC in Noordwes, het Donderdag gesê die vrou van Tshing naby Ventersdorp het glo Saterdag vir haar kinders die gif ingegee. Volgens Dantjie het die ma die gif in sjokolade gesit wat sy vir haar drie kinders, onderskeidelik nege maande, vyf jaar en nege jaar oud, gegee het. Sy het daarna vir die kinders sap gegee om die sjokolade mee af te sluk. Volgens Dantjie het die ma daarna na bewering ook van die gif ingeneem. Die hele gesin is na ŉ nabygeleë kliniek geneem, waarna hulle na die Chris Hani Baragwanath-hospitaal in Soweto oorgeplaas is. Volgens Dantjie het die twee jongste kinders met hul aankoms by die hospitaal gesterf, terwyl die ma Maandag in die vroeë oggendure dood is. “Die oudste seun veg steeds om sy lewe in die waakeenheid,” het sy gesê. Die Noordwes-polisie was nie onmiddellik beskikbaar vir kommentaar nie.